România a pierdut prima poziție la exporturile de grâu comun, în favoarea Franței, după ce a dominat clasamentul în perioada de la 1 iulie până la jumătatea lunii ianuarie 2024, arată datele publicare de Lanțul Alimentar.
În prezent, Franța conduce exporturile cu 4.544.886 t, în timp ce livrările de grâu comun din România însumează 4.374.493 tone.
Pe de altă parte, România domină exportul de porumb: 1.652.848 t, fiind urmată de Polonia, cu 363.754 t.
Nu mai puțin de 130.794 t de semințe de rapiță a vândut România în intervalul 1 iulie 2023 – 28 ianuarie 2024, pe piețele din afara Uniunii Europene, aceasta fiind cea mai mare cantitate livrată de un stat membru. Pe locul doi se situează Letonia cu 110.424 t, potrivit portalului specializat Lanțul Alimentar.
România ocupă locul I și la exportul de șrot de rapiță ( pentru hrana animalelor ): 95.393 t, urmată de Danemarca, cu 70.070 t.
În același timp, am exportat cea mai mare cantitate de șrot de floarea soarelui, 162.003 t, pe locul doi, la mare distanță, fiind Bulgaria, cu 95.147 t.